**Järjestäjäverkkoa ja järjestämislupia koskeva hallituksen esitysluonnos**

**OKM/57/010/2014**

**Lausunnon antaja: Lahden Rudolf Steiner –koulun lukio**

**Rehtori Susanna Lindman**

**susanna.lindman@lahdensteiner.fi****, p. 050 341 79 74**

**LAUSUNTO**

Uudistuksen tarkoituksena on luoda kustannustehokas, taloudellisesti ja ammatillisesti vahva toisen asteen koulutuksen järjestäjäverkko. Ammatillisten ja taloudellisten edellytysten täyttymisen lisäksi huomioon tulevat myös toiminnan laatu, vaikuttavuus ja tuloksellisuus.

Ammatillisten ja taloudellisten edellytysten täyttyminen on lukiotoiminnan järjestämiselle lähtökohta: ammatillinen osaaminen on steinerkouluissa vahvaa, perinteikästä ja erittäin sitoutunutta. Taloudelliset edellytykset ja tehokkuus eivät puolestaan vaarannu koulutuksen järjestäjän pienuuden vuoksi vaan pikemminkin rahoituksen muodostumisesta.

Steinerkoulut ovat yhtenäiskouluja, ja niiden opetus on laadukasta lähiopetusta. Innovatiivinen, toiminnaltaan notkea ja pedagogiikaltaan vahva lukio tukee lukiolaisen yksilöllistä opiskelupolkua. Erityisenä vahvuutena näemme sen, että samoissa tiloissa toimiva perusopetus mahdollistaa aidon, päivittäisen vuorovaikutuksen, jolloin aineenopetuksen kehittäminen myös lukion ja yo-tutkinnon näkökulmasta on helppoa. Lisäksi perusopetuksen ja lukion yhteinen hallinto tukee nuoren opintopolkua ja on kaiken lisäksi kustannustehokasta. Edellä mainituista syistä lukiotoiminnan heikentäminen tai jopa mahdollinen lakkauttaminen vaarantaa myös perusopetuksen steinerkouluissa. Voivatko tästä syystä steinerlukion kaltaisten yhtenäiskoulujen lukioluvan saamisen kriteerit olla samat kuin muiden lukioiden?

Järjestämislupien myöntämisessä on tärkeää pitää huolta koulutuksellisen tasa-arvon turvaamisesta sekä pienten ja erityisen koulutustehtävän omaavien lukioiden asemasta ja mahdollisuudesta järjestää lukiokoulutusta jatkossa.

Suomessa steinerpedagogiikka on ainoa vaihtoehtopedagogiikka lukiovaiheessa. Steinerpedagogiikka perustuu erityiseen kasvatusopilliseen järjestelmään. Steinerkoulut ovat vanhempien perustamia kouluja, jotka toteuttavat Euroopan Unionin 14. artiklan mukaista oikeutta varmistaa lapsilleen omien kasvatuksellisten vakaumustensa mukainen kasvatus ja opetus. Tästä syystä erityiseen kasvatusopilliseen järjestelmään perustuva lukiokoulutus tulee turvata Suomessa.

**Lausunnon keskeinen sisältö:**

* **Opettajien ammatilliset edellytykset steinerlukioissa painottuvat kokonaisvaltaiseen, oppiainerajat ylittävään osaamiseen, eivät niinkään eriytyneeseen huippuosaamiseen erillisissä oppiaineissa.**
* **Taloudelliset edellytykset eivät määräydy pelkästään lukioiden sisältä käsin, vaan myös ulkopuolisesta rahoituksesta.**
* **Yhtenäiskoulujen lukiolupien kohdalla tulee huomioida, että saumaton opetus perusopetuksesta lukioon vaarantuu, mikäli lupaa ei myönnetä.**
* **Lukiokoulutuksen ainoaa pedagogista vaihtoehtoa Suomessa ei tule tarkastella samoilla kriteereillä kuin muita lukioita.**
* **Uudistuksen suunniteltu aikataulu on kohtuuton.**
* **Uudistukseen liittyvät kysymykset ja uhkakuvat tulisi nostaa selkeämmin esille.**